Folketing
1998-04-23

Forslaget fra Enhedslisten drejede sig altså om, hvordan man kan sikre, at flere børn kan blive passet. Og ideen er så at pålægge de kommuner, der ikke har en pasningsgaranti, at lægge et beløb oven i den orlovsydelse, som de forældre får, der så at sige bliver tvunget til at gå på orlov, fordi de ikke kan få deres børn passet. Nu har det jo aldrig været meningen, at den orlovsydelse skulle være et alternativ til en daginstitution, og derfor kan man sige, at det måske er lidt af et skråplan at komme ud på, hvis man begynder at bruge den på den måde. Men det er rigtigt, at der er brug for en række nye initiativer, og det var da også grunden til, at vi diskuterede det i Folketinget den 6. februar, hvor vi havde en stor debat om børnenes og børnefamiliernes vilkår. Under den debat blev det pålagt regeringen at komme med en samlet plan for en forbedret indsats for børnefamilierne og dermed også en bedre indsats, når det drejer sig om pasning af børn. Men planen er jo blevet lidt forsinket på grund af folketingsvalget, men det er noget, som regeringen arbejder på, og det er hensigten i begyndelsen af juni måned at fremsætte en række forslag, der både vil handle om pasning af børn og om børnefamiliers og børns vilkår i det hele taget. Så den plan vil jeg henvise til og på den baggrund afvise forslaget her.